Αθήνα 1.6.2020

 Α.Π.: 5794

**ΔΕΛΤΙΟ ΤΥΠΟΥ**

Απόλυτη δικαίωση για τον ιατρικό κόσμο αποτελεί η κατάργηση της διάταξης που είχε ψηφιστεί από την προηγούμενη κυβέρνηση ΣΥΡΙΖΑ-ΑΝΕΛ και προέβλεπε ότι οι γιατροί έχαναν την άδεια ασκήσεως επαγγέλματος, με την απλή άσκηση ποινικής δίωξης πριν αποφανθεί η ελληνική Δικαιοσύνη. Πράγμα πρωτοφανές στα παγκόσμια χρονικά.

Μία νομοθετική διάταξη καταφανώς αντισυνταγματική και άδικη για τον ιατρικό κόσμο.

Έπειτα από συντονισμένες ενέργειες του **Πανελλήνιου Ιατρικού Συλλόγου** (ΠΙΣ), έγινε δεκτό το αίτημα σύσσωμου του ιατρικού κλάδου να καταργηθεί η διάταξη που καταδίκαζε τους ιατρούς πριν ακόμη από τα δικαστήρια με την αφαίρεση της άδειας ασκήσεως επαγγέλματος.

Με ρύθμιση που προωθήθηκε και εκδόθηκε ήδη σε ΦΕΚ (Τεύχος Α΄ 104/30.05.2020), επιλύεται το πρόβλημα που είχε δημιουργήσει σοβαρές δυσλειτουργίες στην άσκηση του ιατρικού επαγγέλματος σε όλους τους γιατρούς της χώρας και οδηγούσε στην υιοθέτηση πολιτικών αμυντικής ιατρικής.

Η νέα διάταξη, ενσωματώνοντας τις εισηγήσεις του **ΠΙΣ**, προβλέπει πλέον ότι για να ανακληθεί η άδεια ασκήσεως επαγγέλματος ενός ιατρού ή οδοντιάτρου, θα πρέπει να καταδικαστεί αμετάκλητα για σοβαρά αδικήματα όπως κλοπή, απάτη, υπεξαίρεση, πλαστογραφία, κιβδηλεία, παραχάραξη, αισχροκέρδεια, δωροληψία κ.α.

Ο **Πανελλήνιος Ιατρικός Σύλλογος** μπροστά σε τέτοιες αντισυνταγματικές και άδικες αποφάσεις θα είναι πάντα ανάχωμα για να προασπίζει τα δικαιώματα των ιατρών όλης της χώρας και την κοινή λογική.

Για το Δ.Σ. του Π.Ι.Σ.

Ο Πρόεδρος Ο Γενικός Γραμματέας

  

Δρ Αθανάσιος Α. Εξαδάκτυλος Δρ Γεώργιος Ι. Ελευθερίου

 Πλαστικός Χειρουργός Αγγειοχειρουργός